
	ΠΡΟΣ:             ΓΕΥΣΗΝΟΥΣ ΕΤΑΙΡΕΙΑ 
                        ΠΕΡΙΟΡΙΣΜΕΝΗΣ ΕΥΘΥΝΗΣ
 


(ΟΡΘΗ ΕΠΑΝΑΛΗΨΗ, ΩΣ ΠΡΟΣ ΗΜΕΡΟΜΗΝΙΑ ΚΑΤΑΧΩΡΙΣΗΣ)
Ανακοίνωση καταχώρισης στο Γενικό Εμπορικό Μητρώο (Γ.Ε.ΜΗ.) στοιχείων της Εταιρείας Περιορισμένης Ευθύνης με την επωνυμία ΓΕΥΣΗΝΟΥΣ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ και τον διακριτικό τίτλο ΓΕΥΣΗΝΟΥΣ
Ο ΠΡΟΕΔΡΟΣ ΤΟΥ ΕΠΙΜΕΛΗΤΗΡΙΟΥ ΡΕΘΥΜΝΗΣ

Στις 4/2/2015 καταχωρίστηκε στο Γενικό Εμπορικό Μητρώο (Γ.Ε.ΜΗ.) με Κ.Α.Κ. 327138 το με αριθμό 8.266/23-12-2014 συμβολαιογραφικό έγγραφο του συμβολαιογράφου Αθηνών κ. Θεοδώρου Χαλκίδη του Αναστασίου, που εδρεύει στην Αθήνα, με το οποίο, σύμφωνα με το από 22-12-2014 πρακτικό της Έκτακτης Γενικής Συνέλευσης των εταίρων, της Εταιρείας Περιορισμένης Ευθύνης με την επωνυμία ΓΕΥΣΗΝΟΥΣ ΕΤΑΙΡΕΙΑ ΠΕΡΙΟΡΙΣΜΕΝΗΣ ΕΥΘΥΝΗΣ, τον διακριτικό τίτλο ΓΕΥΣΗΝΟΥΣ, με αριθμό Γ.Ε.ΜΗ. 021907750000 (πρώην αριθ. Πρωτοδικείου Ρεθύμνης 7/2009), οι εταίροι παύουν τον συνδιαχειριστή και νόμιμο εκπρόσωπο της εταιρίας, Εμμανουήλ Βαβουράκη του Κωνσταντίνου, τον οποίο απαλλάσσουν από οποιαδήποτε ευθύνη, ορίζουν ως συνδιαχειριστή και μοναδικό αγορανομικό υπεύθυνο τον εκ των εταίρων Σταύρο Λιαναντωνάκη του Φανουρίου, τροποποιούν τα άρθρα 10 και 11 του καταστατικού, τα οποία  διαμορφώνονται ως εξής: 
ΑΡΘΡΟ 10
ΔΙΑΧΕΙΡΙΣΗ ΕΤΑΙΡΙΚΩΝ ΥΠΟΘΕΣΕΩΝ

1. Η εταιρεία διοικείται από τους διαχειριστές που εκλέγονται από τη συνέλευση των εταίρων, η οποία καθορίζει και την διάρκεια της θητείας τους.

2. Οι διαχειριστές είναι πάντοτε επανεκλέξιμοι.

3. Διαχειριστές, που θα διοικήσουν τις εταιρικές υποθέσεις και θα εκπροσωπούν την εταιρεία σύμφωνα με όσα παρακάτω αναφέρονται ορίζονται με το παρόν οι εκ των εταίρων Σταύρος Λιαναντωνάκης του Φανουρίου και Κωνσταντίνος Αντωνίου του Παναγιώτη, οι οποίοι υπογράφοντες υπό την εταιρική επωνυμία δεσμεύουν, υποχρεώνουν  και εκπροσωπούν την εταιρεία σε κάθε πράξη διαχείρισης και διάθεσης, η οποία ανάγεται στο σκοπό της ή ακόμη και πέραν του σκοπού της εταιρικής επιχείρησης, ενεργώντας είτε και οι δύο μαζί είτε καθένας τους χωριστά με μόνη την υπογραφή του ενεργούντος διαχειριστή κάτω από την εταιρική επωνυμία σε όλες τις σχέσεις και συναλλαγές της με οποιαδήποτε φυσικά ή νομικά πρόσωπα δημοσίου ή ιδιωτικού δικαίου και ενώπιον κάθε διοικητικής, φορολογικής, δημοτικής ή άλλης αρχής. Οι διαχειριστές, σε περίπτωση πρόσκαιρου ή μακροχρόνιου κωλύματος, μπορούν να διορίζουν αντιπρόσωπο τους με ειδικό πληρεξούσιο. Οι διαχειριστές δικαιούνται αμοιβής, η οποία θα καθοριστεί με απόφαση της Γενικής Συνέλευσης. Η απόφαση της συνελεύσεως των εταίρων περί εκλογής διαχειριστών καταχωρείται στο βιβλίο Εταιρειών Περιορισμένης Ευθύνης του Πρωτοδικείου και δημοσιεύεται στο Τεύχος Ανωνύμων Εταιρειών και Εταιρειών Περιορισμένης Ευθύνης της Εφημερίδας της Κυβερνήσεως.

ΑΡΘΡΟ 11

ΑΡΜΟΔΙΟΤΗΤΕΣ ΔΙΑΧΕΙΡΙΣΤΩΝ

Οι διαχειριστές ως εκπρόσωποι της εταιρείας, μπορούν να υπογράφουν γι' αυτήν θέτοντας την υπογραφή τους κάτω από την εταιρική επωνυμία, είτε από κοινού, είτε ο καθένας των χωριστά και να δεσμεύουν την εταιρεία με τον τρόπο αυτό. Η ανάκληση διαχειριστή γίνεται σύμφωνα με τις περιπτώσεις και τις προϋποθέσεις που προβλέπονται από το νόμο. Οι ως άνω διαχειριστές έχουν χωρίς κανένα περιορισμό την εν γένει διοίκηση και διαχείριση της εταιρίας, είναι δε αρμόδιοι να αποφασίζουν και να διενεργούν ακώλυτα και κατά την απόλυτη κρίση τους, επί πάσης υποθέσεως που θα αφορά τη διοίκηση και διαχείριση αυτής. Οι ως άνω διαχειριστεί αποφασίζουν και διενεργούν απεριόριστα και κατά την απόλυτη κρίση τους επί πάντων εν γένει των ζητημάτων του εταιρικού σκοπού. ΟΛΩΣ ΕΝΔΕΙΚΤΙΚΑ: Οι διαχειριστές εκπροσωπούν την εταιρεία, ενεργούντες είτε από κοινού, είτε καθένας των χωριστά, σε όλες τις συναλλαγές της, και δεσμεύουν την εταιρεία θέτοντας οπωσδήποτε την υπογραφή τους πάντα υπό την εταιρική επωνυμία και σφραγίδα της εταιρίας. Οι ως άνω διαχειριστές εκπροσωπούν την εταιρία, ενώπιον παντός δικαστηρίου κάθε αρμοδιότητας, βαθμού κ δικαιοδοσίας και ενώπιον κάθε δημόσιας, δημοτικής αρχής, υπηρεσίας, επιχείρησης, ασφαλιστικού Οργανισμού κλπ (ΔΥΟ, δήμος, πολεοδομία, υγειονομική υπηρεσία, ΙΚΑ, ΤΕΒΕ, τελωνείο, ΟΤΕ, ΔΕΗ, Δημοτική Επιχείρηση ύδρευσης - αποχέτευσης, κλπ). Οι ως άνω διαχειριστές εκπροσωπούν και δεσμεύουν την εταιρία, χωρίς περιορισμό, κατά την απόλυτη κρίση τους, σε οποιαδήποτε συναλλαγή της και εν γένει συμβατική σχέση, έναντι οποιουδήποτε τρίτου φυσικού ή νομικού προσώπου και εν γένει φορέα, ιδιωτικού ή δημοσίου δικαίου, έναντι κάθε Τράπεζας και όποιου εν γένει πιστωτικού ιδρύματος ή οργανισμού, συνομολογούν και υπογράφουν δανειστικές συμβάσεις οποιασδήποτε μορφής, ανεξαρτήτως περιεχομένου,  αντικειμένου,  δεσμεύσεων, υποχρεώσεων, όρων, ποσών και εν γένει οικονομικών στοιχείων, ενεργώντας είτε από κοινού, είτε καθένας των χωριστά, όπως ανωτέρω αναφέρεται. Οι διαχειριστές θα εισπράττουν απαιτήσεις, εκδίδουν, αποδέχονται, οπισθογραφούν, προεξοφλούν και μεταβιβάζουν συναλλαγματικές, γραμμάτια εις διαταγή και Τραπεζικές επιταγές, θα τηρούν τα κατά νόμο απαραίτητα βιβλία και θα ενεργούν εν γένει κάθε πράξη διαχείρισης και εκπροσώπησης έστω και αν δεν αναφέρεται ρητά στο παρόν, δεσμεύοντας την εταιρεία με τις πράξεις τους, όταν ενεργούν επ' ονόματι της και προς εξυπηρέτηση του εταιρικού σκοπού. Οι διαχειριστές δύνανται οποτεδήποτε μόνο εγγράφως, με ειδικό συμβολαιογραφικό πληρεξούσιο όπου χρειάζεται ή εξουσιοδότηση με θεώρηση του γνησίου της υπογραφής, όπου επίσης  απαιτείται, να δώσουν ρητή εντολή και πληρεξουσιότητα και να ορίσουν κατά την απόλυτη κρίση τους οποιοδήποτε φυσικό πρόσωπο, εταίρο ή τρίτο μη εταίρο ή και υπάλληλο της εταιρίας για την διενέργεια συγκεκριμένων πράξεων και υπό συγκεκριμένους όρους, ρητά αναγραφόμενων, στο όνομα και για λογαριασμό της εταιρίας, ή πράξεις διαχείρισης δεσμεύουσα αυτή, πάντα με την ευδιάκριτη υπογραφή του ως άνω πληρεξουσίου υπό την εταιρική επωνυμία και σφραγίδα της εταιρίας και με ρητή αναφορά των στοιχείων (αριθμός, ημερομηνία και συμβ/φος) του ως άνω ειδικού πληρεξουσίου εγγράφου. Η κατά τα ως άνω ειδική πληρεξουσιότητα σε καμία περίπτωση δεν εμποδίζει την εξ αντικειμένου διενέργεια των σχετικών πράξεων από τους ίδιους τους διαχειριστές της εταιρείας. Η εταιρεία αναλαμβάνει εγκύρως υποχρεώσεις έναντι τρίτων με την υπογραφή είτε και των δύο διαχειριστών είτε του ενός από αυτούς, είτε του προσώπου που έχει νομίμως εξουσιοδοτηθεί από τους διαχειριστές.

Κατά  ρητή  εξαίρεση από τον γενικότερο κανόνα εκπροσώπησης της εταιρίας και διαχείρισης των εταιρικών υποθέσεων, όπως αυτός αποτυπώνεται τόσο στο άρθρο 10 όσο και ανωτέρω στο παρόν άρθρο, ο εκ των διαχειριστών και εταίρων Σταύρος Λιαναντωνάκης του Φανουρίου ορίζεται ως μοναδικός υπεύθυνος για την τήρηση των αγορανομικών διατάξεων και εκπροσωπών την εταιρία ενώπιον των αρμοδίων αρχών που ελέγχουν και εφαρμόζουν την αγορανομική Νομοθεσία, αλλά και παντός αρμοδίου Δικαστηρίου σε τυχόν παράβαση αυτής. Εντός του πλαισίου των αρμοδιοτήτων του έχει την υποχρέωση:
α) να παρακολουθεί την εξέλιξη της αγορανομικής νομοθεσίας και ειδικότερα των διατάξεων που αφορούν στην εταιρία.
β) να μεριμνά για την οργάνωση και καθιέρωση διαδικασιών για τη συμμόρφωση με τις διατάξεις της αγορανομικής νομοθεσίας από όλα τα τμήματα της εταιρίας.

γ) να ελέγχει την τήρηση των διατάξεων της αγορανομικής νομοθεσίας από όλα τα τμήματα της εταιρίας.

δ) να μεριμνά προβαίνοντας σε όλες τις αναγκαίες κατά Νόμο ενέργειες ενώπιον των αρμοδίων Αρχών, υπογράφοντας τις αιτήσεις και υποβάλλοντας όλα τα σχετικά έγγραφα για την έκδοση καθώς και ανανέωση των αδειών λειτουργίας των καταστημάτων υγειονομικού ενδιαφέροντος που διατηρεί η εταιρία.

Ο αγορανομικός υπεύθυνος αναφέρεται κατευθείαν στην Γενική Συνέλευση των εταίρων και ως προς τα καθήκοντα του αυτά δεν υπάγεται σε κανέναν άλλο Προϊστάμενο.

Υποχρεούται δε να ενημερώνει πάραυτα την Συνέλευση των εταίρων για κάθε διαπίστωση του και επίσης να εκθέτει σε αυτήν σε μηνιαία βάση με χωριστή αναφορά του, όσα θέματα άπτονται της αρμοδιότητας του.

Τέλος, με το ως άνω συμβολαιογραφικό έγγραφο, οι συμβαλλόμενοι δηλώνουν ότι διατηρούν σε πλήρη ισχύ όλους τους υπόλοιπους όρους και συμφωνίες του υπ' αριθμόν 8.617/15-06-2009 συμβολαίου (εταιρικού καταστατικού) της συμβολαιογράφου Ρεθύμνης Στυλιανής συζύγου Ανδρέα Κουμάντου, το γένος Νικολάου Σκουλούδη, όπως τροποποιήθηκε κατά τα ανωτέρω, το οποίο κωδικοποιούν σε ενιαίο κείμενο, προκειμένου να συμπεριλάβουν τις γενόμενες τροποποιήσεις.-
                                                                                                                      Με εντολή Προέδρου 

                                                                                                                             Ο Διευθυντής

                                                                                                                      Ευάγγ. Κουμεντάκης 

